P-101/05
Datum: 2005-11-17T00:00:00.000+01:00
ecli: ECLI:SI:USRS:2005:P.101.05
vrsta: drugi akti
zadeva: spori o pristojnosti
objavljeno: Neobjavljeno | 17.11.2005
dokument: US25240
akt: Spor o pristojnosti
resitev: zavrženje
izrek: Zahteva za rešitev spora glede pristojnosti za odločanje o osebnih stikih se zavrže.
stavek: Dopisa, ki ga je Strokovna služba za brezplačno pravno pomoč poslala Centru za socialno delo, ni mogoče šteti kot akt, s katerim bi se sodišče izreklo za nepristojno za odločanje o stikih v obravnavani zadevi. Ker spor glede pristojnosti  ni nastal, je Ustavno sodišče zahtevo zavrglo.
odlocitev: sklep
geslo: 1.2.51.7.2 - Ustavno sodstvo - Vrste vlog - Aktivna legitimacija v postopku pred Ustavnim sodiščem - Spor o pristojnosti - Prizadeti organ.
1.3.4.8 - Ustavno sodstvo - Pristojnost - Vrste postopkov - Postopek v sporih o pristojnosti.
1.5.51.3.1 - Ustavno sodstvo - Odločbe - Vrste odločitev Ustavnega sodišča - Odločitve v drugih postopkih - Zavrženje, ker ne gre za spor o pristojnosti.
5.3.36.4 - Temeljne pravice - Državljanske in politične pravice - Pravica do lastnine (33, 67) - Privatizacija.
podlaga: Člen 25, 49, Zakon o Ustavnem sodišču [ZUstS]
vlagatelj: Center za socialno delo Maribor, Maribor
datum_vloge: 2005-10-19T22:00:00.000Z
datum_odlocitve: 2005-11-16T23:00:00.000Z

# P-101/05-4

# 17. 11. 2005

## SKLEP

Ustavno sodišče je v postopku za rešitev spora glede pristojnosti, začetem z zahtevo Centra za socialno delo Maribor, na seji dne 17. novembra 2005

## sklenilo:

Zahteva za rešitev spora glede pristojnosti za odločanje o osebnih stikih se zavrže.

## Obrazložitev

Center za socialno delo Maribor je pri Ustavnem sodišču vložil zahtevo za odločitev o sporu glede pristojnosti za odločanje o osebnih stikih med starši in otrokoma, ki sta nastanjena v rejniški družini. Navaja, da sta starša v letu 2005 predlagala razširitev osebnih stikov. Center za socialno delo zatrjuje, da je na podlagi 106. člena Zakona o zakonski zvezi in družinskih razmerjih (Uradni list SRS, št. 15/76 in nasl. – v nadaljevanju ZZZDR) njuno vlogo odstopil v reševanje "pristojnemu sodišču". Strokovna služba za brezplačno pravno pomoč Okrožnega sodišča v Mariboru je z dopisom št. Bpp 566/2005 z dne 5. 10. 2005 Centru za socialno delo sporočila, da glede ureditve oziroma spremembe stikov med starši in otroki, nastanjenimi v rejniški družini, ni mogoče uporabiti določb ZZZDR, temveč določbe Zakona o izvajanju rejniške dejavnosti (Uradni list RS, št. 110/02 in nasl. – ZIRD), na podlagi katerih naj bi bil za ureditev stikov med starši in otroki, nastanjenimi v rejniški družini, pristojen Center za socialno delo. Ker Center za socialno delo Maribor meni, da je za ureditev stikov pristojno sodišče, Ustavnemu sodišču predlaga, naj odloči o sporu glede pristojnosti.

Na podlagi osme alineje prvega odstavka 160. člena Ustave je Ustavno sodišče pristojno odločati o sporih glede pristojnosti med sodišči in drugimi državnimi organi. Po določbi drugega odstavka 61. člena Zakona o Ustavnem sodišču (Uradni list RS, št. 15/94 – v nadaljevanju ZUstS) lahko, če pride do spora glede pristojnosti zato, ker več organov zavrača pristojnost v posamezni zadevi, zahteva rešitev spora glede pristojnosti organ, ki mu je bila zadeva odstopljena, pa meni, da zanjo ni pristojno.

Iz dopisa, ki ga je Center za socialno delo priložil svoji zahtevi, je razvidno, da pristojnosti za odločanje o osebnih stikih v obravnavani zadevi ne zavrača sodišče. Dopisa, ki ga je Strokovna služba za brezplačno pravno pomoč poslala Centru za socialno delo, ni mogoče šteti kot akt, s katerim bi se sodišče izreklo za nepristojno za odločanje o stikih v obravnavani zadevi na podlagi določb ZZZDR. Ustavno sodišče glede na navedeno ugotavlja, da spor glede pristojnosti, o katerem sicer odloča Ustavno sodišče na podlagi osme alineje prvega odstavka 160. člena Ustave, ni nastal. Ker torej niso izpolnjeni procesni pogoji za odločanje o sporu glede pristojnosti, je Ustavno sodišče zahtevo zavrglo.

Ustavno sodišče je sprejelo ta sklep na podlagi 25. člena v zvezi z 49. členom ZUstS in četrte alineje drugega odstavka 46. člena Poslovnika Ustavnega sodišča (Uradni list RS, št. 93/03 in 98/03 ─ popr.) v sestavi: predsednik dr. Janez Čebulj ter sodnice in sodniki Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk, Jože Tratnik in dr. Dragica Wedam Lukić. Sklep je sprejelo soglasno.

Predsednik

dr. Janez Čebulj